
ΔΕΛΤΙΟ ΤΥΠΟΥ
Αρχόμενη επιδείνωση επιδημιολογικών δεικτών της covid-19 στην περιοχή μας
Μετά τα σημερινά δημοσιεύματα της εφημερίδας «ΕΛΕΥΘΕΡΙΑ» που αναφέρουν ότι είμαστε «αγκαλιά» με νέο lockdown, θέλουμε και εμείς να επισημάνουμε την ανησυχητική επιδείνωση ορισμένων επιδημιολογικών δεικτών στην περιοχή ευθύνης μας. Η αλματώδης αύξηση χθες των εισαγωγών στο Γ.Ν.Λ., ο διπλασιασμός του ιικού φορτίου τις προηγούμενες μέρες στα λήμματα, ο σταθερά διψήφιος αριθμός των κρουσμάτων, η διασπορά στα σχολεία και σε υγειονομικές δομές, αλλά και η σχετική αύξηση του δείκτη θετικότητας, μας προβληματίζουν.
Όσον αφορά τον παιδικό πληθυσμό είναι ξεκάθαρο πλέον ότι οι νέες μεταλλάξεις του ιού ευνοούν κατά πολύ  τη διασπορά αλλά και την επιδείνωση της βαρύτητας της νόσου σε σύγκριση με τα προηγούμενα δύο κύματα. Τα παιδιά, έστω και με ήπια συμπτώματα, μεταδίδουν όπως και οι ενήλικες και η μετάδοση αυτή είναι αμφίδρομη με την υπόλοιπη οικογένεια αλλά και με την εκπαιδευτική κοινότητα. Δεκάδες τμήματα αλλά και ολόκληρες σχολικές μονάδες στην Π.Ε. Λάρισας είναι σήμερα κλειστά, όπως άλλωστε είχαμε επισημάνει ότι θα συμβεί αρκετές μέρες πριν αλλά δυστυχώς δεν εισακουστήκαμε. 
Τονίζουμε για μια ακόμα φορά ότι για να λειτουργήσει μια σχολική μονάδα με απόλυτη ασφάλεια θα πρέπει να λειτουργούν ολιγομελή τμήματα μαθητών, να γίνει  διασπορά τους σε νέους χώρους του δημόσιου και ιδιωτικού τομέα που δεν έχουν άλλη χρήση, να γίνουν άμεσες προσλήψεις εκπαιδευτικών όλων των βαθμίδων, να υπάρχει συνεχής ενημέρωση για τη σωστή χρήση της σωστής μάσκας- της τήρησης των αποστάσεων-της υγιεινής των χεριών, να γίνει ο κατά προτεραιότητα εμβολιασμός των εκπαιδευτικών και λοιπών εργαζόμενων στα σχολεία, να εφαρμοστεί η πιστή τήρηση των υγειονομικών πρωτοκόλλων αερισμού και καθαριότητας των αιθουσών και λοιπών χώρων, αλλά και η απόλυτη επιδημιολογική επιτήρηση κάθε σχολικής μονάδας ξεχωριστά με στοχευμένα, αξιόπιστα και περιοδικά rapid test αντιγόνου σε όλους τους εμπλεκόμενους στην εκπαιδευτική διαδικασία.
Από την άλλη μεριά η χαλάρωση επιδημιολογικής επιτήρησης υγειονομικών δομών από τον ΕΟΔΥ, αλλά κυρίως η αδικαιολόγητη καθυστέρηση του κατά προτεραιότητα εμβολιασμού του προσωπικού τους μαζί με τις ευπαθείς ομάδες δημιουργούν εστίες υπερμετάδοσης του ιού. 
Καλούμε όλους τους εμπλεκόμενους κυβερνητικούς αρμόδιους να συνδράμουν  άμεσα με κάθε μέσο ώστε να ελεγχθεί εν τη γενέσει της η διαφαινόμενη επιδείνωση της πανδημίας στη  περιοχή μας. Καλούμε επίσης τους συμπολίτες μας στην συνέχιση της πιστής τήρησης των προστατευτικών και περιοριστικών μέτρων και κυρίως στη σωστή χρήση μάσκας υψηλής προστασίας (ιατρικής) ή ακόμα και διπλής σε χώρους αναπόφευκτου συνωστισμού (ΜΜΜ, Super Market, Σχολεία, Δομές κλπ.).

